太平
作者：孔平仲
朝代：宋

paragraphs: 長江卷波作沙色，中有數頃如潑墨。
是爲望夫之高山，沉沉影落江心黑。
操篙下探不見底，側行牽挽難爲力。
疾風爲我西北來，打鼓張帆何快哉。
百夫呼噪絕水府，心膽壯敵山崔嵬。
須臾已入大信口，回聽怒浪聲如雷。
姑孰堂前溪水清，扁舟夜泊已三更。
微微雨過有秋意，漠漠雲開對月明。